**Pravilnik o provođenju nastave na daljinu**

1. **Opće informacije o provođenju nastave na daljinu**

Nastava se provodi na aplikaciji Teams u realnom vremenu i prisutnost je obvezna na svakom satu. Odnosno, učenici prate raspored sati i prema rasporedu se prijavljuju na određeni kanal na aplikaciji Teams.

U slučaju neprisutnosti učenika na satu, učitelj zapisuje izostanak u e-dnevnik. Razrednik obavještava roditelja o izostanku i traži ispričnicu za izostanak.

Svaki predmetni profesor učenicima daje specifične upute za svoj predmet, a iste zadovoljavaju sljedeće kriterije:

1. **objašnjen način poučavanja i praćenja**

Svaki će profesor istaknuti koji oblik nastave će organizirati: pisane upute s objavom na Teamsu, videozapise s pojedinim lekcijama, videopozive u stvarnom vremenu… Također, svaki će profesor navesti kako će bilježiti prisutnost,

npr. *oznaka sviđa mi se na objavu profesora na Teamsu unutar 3 minute od početka sata; prisutnost na videopozivu…*

1. **objašnjen način vrednovanja**

Svatko od profesora učenike će prije vrednovanja upoznati s kriterijima vrednovanja na daljinu, osobito u slučaju da se razlikuju od onih na nastavi u školi. Kriteriji vrednovanja uključuju:

* formativno vrednovanje – za koje će učenicima biti rečeno koje aplikacije će koristiti za rad i davanje povratnih informacija na pojedinom predmetu, kako će vrednovati dinamika rješavanja zadataka i sl.
* sumativno – učenici mogu biti usmeno ili pisano ispitani u skladu s Pravilnikom o ocjenjivanju, a sve specifične upute za pojedini predmet dobivaju od predmetnog profesora.
1. **Pravila ponašanja tijekom nastave na daljinu**
2. Tijekom nastave na daljinu učenici nastavu trebaju pratiti, zapisivati i rješavati zadatke koje dobiju tijekom pojedinog sata. Predmetni profesori bilježit će neaktivnost.
3. Sve datoteke i objave služe cijeloj skupini i/ili razredu, u slučaju da ih učenik obriše ili na bilo koji način onemogući njihovu upotrebu ostalim učenicima, postupat će se prema Pravilniku o kriterijima za izricanje pedagoških mjera.
4. U slučaju da pojedini profesor organizira videopoziv, učenici ne smiju uklanjati sudionike iz razgovora ili sudionicima gasiti zvuk. Ovakav oblik ponašanja smatra se ometanjem nastave i u slučaju opisanoga postupat će se prema Pravilniku i kriterijima za izricanje pedagoških mjera.
5. Učenici nemaju dopuštenje za snimanje videopoziva, odnosno isto se bez dopuštenja smatra kaznenim djelom.
6. Prilikom sumativnog vrednovanja učenik se ne smije koristiti nedopuštenim sredstvima (udžbenik, bilježnica…), tj. prepisivati, isto tako pomoć roditelja je nedopustiva. Kršenje navedenoga može dovesti do negativne ocjene iz ispitivanog gradiva.
7. Nastavni proces organiziran je za učenike i u istom se ne dopušta sudjelovanje roditelja. Aplikacija Teams namijenjena je učenicima i roditelji se u slučaju potrebe za komunikacijom s određenim profesorom upućuju na komunikaciju putem elektroničke pošte pojedinog profesora.

1. **Okvirne upute za slučaj samoizolacije pojedinih učenika**

S obzirom na česte samoizolacije i dug izostanak u slučaju istih, predmetni profesori će učenicima dati upute za rad u takvim okolnostima.